b'\n_START_ARTICLE_\nAlice Toklas\n_START_PARAGRAPH_\nAlice Babette Toklas (Alice B. Toklas; 30. aprill 1877 \xe2\x80\x93 7. m\xc3\xa4rts 1967) oli kirjanik Gertrude Steini armastatu._NEWLINE_Ta s\xc3\xbcndis San Franciscos keskklassi juudi perekonnas. Ta \xc3\xb5ppis Seattle\'i \xc3\xbclikoolis. _NEWLINE_P\xc3\xa4rast ema surma oli Toklas koduperenaine. _NEWLINE_29-aastaselt (1907) kohtas Toklas Leo Steini ning otsustas minna Pariisi. Seal tutvus ta 1907 Leo Steini \xc3\xb5e Gertrude Steiniga. Toklas hakkas Gertrude Steini k\xc3\xa4sikirju masinal \xc3\xbcmber l\xc3\xb6\xc3\xb6ma 1908; 1909 olid nad elukaaslased. 1910 kolisid nad aadressile Rue de Fleurus 27, millest sai nende kuulus kodu. Nad pidasid koos salongi, mida k\xc3\xbclastasid teiste seas ameerika kirjanikud (n\xc3\xa4iteks Ernest Hemingway ja Sherwood Anderson) ning avangardkunstnikud Pablo Picasso, Henri Matisse, ja Georges Braque. Leo lahkus nende juurest 1913. Steini majapidamises v\xc3\xb5ttis Toklas varsti ohjad enda k\xc3\xa4tte. Stein, keda peeti suhte meespooleks, oli rahustav ja kuulav partner. Alice nimetas teda "tugevaks-tugevaks abikaasaks". Stein kirjutas aastate 1915 ja 1917 vahel Toklasele erootilise luuletuse "Lifting Belly", mida Steini eluajal ei avaldatud. Koos veedetud aastate jooksul kirjutasid nad teineteisele palju armastussedeleid, mis avaldati raamatus "Baby Precious Always Shines" (1999). Alice t\xc3\xb5usis vara ja Gertrude, kes kirjutas hilis\xc3\xb6\xc3\xb6ni v\xc3\xa4lja, j\xc3\xa4ttis talle \xc3\xb5rnu kirglikke sedeleid, et tema hommikuid lohutada, n\xc3\xa4iteks: "Baby precious Hubby worked and / loved his wifey, sweet sleepy wifey, / dear dainty wifey, baby precious sleep." _NEWLINE_Olles Steini kokk, sekret\xc3\xa4r ja m\xc3\xa4ned\xc5\xbeer, j\xc3\xa4i Toklas tagaplaanile, kuni Stein avaldas 1933 oma memuaarid teosena "Alice B. Toklase autobiograafia". Eesti keeles ilmus raamat 1985. aastal sarjas Loomingu Raamatukogu ja 2008. aastal Eesti Ekspressi Kirjastuse sarjas "M\xc3\xb5te ja m\xc3\xa4lu". T\xc3\xb5lkis Malle Talvet._NEWLINE_Autobiograafia sisaldas just nagu Toklase suu l\xc3\xa4bi t\xc3\xa4helepanekuid Steini elust ja tema s\xc3\xb5pradest, sealhulgas Ernest Hemingwayst, Sherwood Andersonist, Pablo Picassost, Henri Matisse\'ist ja Georges Braque\'ist. Raamat ilmus k\xc3\xb5igepealt l\xc3\xbchendatult ajakirjas The Atlantic Monthly. Toklas r\xc3\xa4\xc3\xa4gib, kui paljude geeniuste naistega ta pidi istuma, sellal kui Stein vestles nende abikaasadega. Samuti on raamatus juttu sellest, kuidas Toklas ja Stein k\xc3\xbclastasid Alfred North Whiteheadi kodu Inglismaal ning kuidas nad s\xc3\xb5ja ajal osalesid Prantsuse haavatute Ameerika Fondis. Nad k\xc3\xbclastasid hospidale ning said hiljem Prantsuse valitsuselt autasu. _NEWLINE_P\xc3\xa4rast Gertrude Steini surma (1946) avaldas Toklas omaenda kirjanduslikud memuaarid "The Alice B. Toklas Cookbook" ("Alice B. Toklase kokaraamat"; 1954), milles meenutused vaheldusid toiduretseptidega. K\xc3\xb5ige kuulsam toit selles (retsept on \xc3\xb5ieti p\xc3\xa4rit Toklase s\xc3\xb5bralt Brion Gysinilt) on Hashisch Fudge, milles on kokku segatud puuviljad, p\xc3\xa4hklid, v\xc3\xbcrtsid ja canibus sativa, mille all m\xc3\xb5eldakse kannabist. Selle j\xc3\xa4rgi said teatud kannabisest keedetud vedelikud nimeks Alice B. Toklas brownies._NEWLINE_1963 avaldas ta oma autobiograafia "What Is Remembered" ("Mis on meeles")._NEWLINE_Toklas on maetud Pariisi P\xc3\xa8re-Lachaise\'i kalmistule. Tema testamendi kohaselt kirjutati tema nimi tema ja Gertrude\'i \xc3\xbchise hauaplaadi tagak\xc3\xbcljele.\n_START_SECTION_\nIsiklikku\n_START_PARAGRAPH_\nToklas oli ahelsuitsetaja. Tal olid kerged vuntsid, mustlaste stiilis k\xc3\xb5rvar\xc3\xb5ngad ja manik\xc3\xbc\xc3\xbcritud k\xc3\xbc\xc3\xbcned. _NEWLINE_Gertrude h\xc3\xbc\xc3\xbcdis Alice\'it Pussyks ja Alice Gertrude\'i Loveyks.\n_START_SECTION_\nTsitaat\n_START_PARAGRAPH_\n"Selleks, et prantslaste kombel s\xc3\xbc\xc3\xbca teha, peab tundma koostisosade kvaliteeti ja maitset. \xc3\x9clepakkumine ei ole lubatav. Maitsed ei ole k\xc3\xb5ik \xc3\xbchendatavad. Need kvaliteedid ei ole ostetavad, kuid neid saab kultiveerida. Haute cuisine on j\xc3\xb5udnud sellesse kadestusv\xc3\xa4\xc3\xa4rsesse seisundisse, et ta reageerib nendele tuntud printsiipidele instinktiivselt." ("The Alice B. Toklas Cookbook") _NEWLINE_"Ma istusin tema k\xc3\xb5rval ja ta \xc3\xbctles mulle varasel p\xc3\xa4rastl\xc3\xb5unal: "Mis on vastus?" Mina vaikisin. "Sel juhul," \xc3\xbctles ta, "mis on k\xc3\xbcsimus?" Siis oli terve p\xc3\xa4rastl\xc3\xb5una rahutu, segane ja v\xc3\xa4ga ebakindel ning hiljem sel p\xc3\xa4rastl\xc3\xb5unal viidi ta ratastega kanderaamil \xc3\xa4ra ja rohkem ma teda enam ei n\xc3\xa4inud." ("What is remembered" l\xc3\xb5pp, Steini viimased s\xc3\xb5nad).'